35 aflagte cykler vil i den kommende tid få nyt liv, når de skal bruges til at lære de fastboende flygtninge i Frederikshavn Kommune at cykle. Cyklerne er blevet doneret af kommunens borgere til Integrationsrådet, der - efter at have fået idéen - efterlyste brugte cykler. Nu skal cyklerne så sættes i stand inden de kan bruges som undervisningsmiddel. - Vi er rigtig glade for de mange cykler, hjelme og reservedele som vi har modtaget. Vi har fået mange positive tilkendegivelser, og tanken om genbrug rammer lige ned i den bæredygtighedstrend, der efterhånden er ved at have bredt sig ud til alle, også her i Frederikshavn Kommune.  Og vi vil gerne sige tusind tak til alle giverne, siger Anders Andersen, leder af projektafdelingen, Frederikshavn Kommune. Projektet skal både lære de fastboende flygtninge at cykle, men også hvordan man holder cykler i god stand og hvordan man skal opføre sig i trafikken for at kunne færdes trygt. - Cykelprojektet sætter fokus på den del af integrationen, der handler om at klare sig selv. Der er mange forhold, der kommer til at gå meget lettere, når man er uafhængig af transport og de udgifter, der følger med. At cykle i hverdagen er en meget dansk ting, og det kan være svært for voksne, der aldrig har cyklet at lære det. Men den udfordring er vi nu klar til at tage fat på med projektet, siger Bajro Terzic, integrationskonsulent, Frederikshavn Kommune. Projektafdelingen tager stadig i mod cykler og udstyr, hvis man har noget til overs. Det kan afleveres på Knivholtvej 20 i Frederikshavn.

Referat:
Et integrationsprojekt i Frederikshavn skal lære fastboende flygtninge at cykle.